b'\n_START_ARTICLE_\nEmil Simon\n_START_SECTION_\nBiografie\n_START_PARAGRAPH_\nN\xc4\x83scut \xc3\xaen 1936 la Chi\xc8\x99in\xc4\x83u, Rom\xc3\xa2nia, Emil Simon a studiat pianul de la v\xc3\xa2rsta de 6 ani. Dup\xc4\x83 absolvirea Liceului de Muzic\xc4\x83, \xc8\x99i-a continuat studiile la Conservatorul \xe2\x80\x9eGheorghe Dima\xe2\x80\x9d din Cluj, Rom\xc3\xa2nia, unde a studiat compozi\xc8\x9bia cu maestrul Sigismund Todu\xc8\x9b\xc4\x83 \xc8\x99i dirijatul cu maestrul Antonin Ciolan. \xc3\x8en aceast\xc4\x81 perioad\xc4\x83 i-a fost acordat\xc4\x83 Bursa de Stat \xe2\x80\x9eGeorge Enescu\xe2\x80\x9d._NEWLINE_Dup\xc4\x83 absolvirea Conservatorului \xe2\x80\x9eGheorghe Dima\xe2\x80\x9d din Cluj, cu diplome \xc3\xaen Dirijat \xc8\x99i \xc3\xaen Compozi\xc8\x9bie, Simon a fost imediat numit dirijor permanent al Filarmonicii de Stat Transilvania din Cluj , post pe care l-a de\xc8\x9binut timp de 40 din cei peste 50 de ani de cariera._NEWLINE_\xc3\x8en februarie 1964 a absolvit cursuri de m\xc4\x83iestrie la Conservatorul din Paris, unde a studiat cu Nadia Boulanger, Manuel Rosenthal \xc8\x99i Oliver Messiaen. De asemenea, a continuat studiul dirijatului cu Sergiu Celibidache, \xc3\xaen Stockholm, Paris, M\xc3\xbcnchen \xc8\x99i Praga._NEWLINE_Debutul s\xc4\x83u interna\xc8\x9bional a \xc3\xaenceput \xc3\xaen luna septembrie a aceluia\xc8\x99i an, c\xc3\xa2nd a c\xc3\xa2\xc8\x99tigat Premiul \xc3\x8ent\xc3\xa2i, din 40 de competitori, la cea de-a 14a edi\xc8\x9bie a Concursului Interna\xc8\x9bional al Tinerilor Dirijori, \xc3\xaen Besan\xc3\xa7on, Fran\xc8\x9ba._NEWLINE_De-a lungul carierei sale \xc3\xaendelungate, a dirijat peste 1500 de concerte. A fost invitat s\xc4\x83 dirijeze orchestrele simfonice din Rom\xc3\xa2nia, ca \xc8\x99i Orchestra Na\xc8\x9bional\xc4\x83 Radio \xc8\x99i Filarmonica \xe2\x80\x9eGeorge Enescu\xe2\x80\x9d din Bucure\xc8\x99ti c\xc3\xa2t \xc8\x99i multe din marile orchestre din Europa, America de Nord \xc8\x99i Asia: Filarmonica din M\xc3\xbcnchen, Orchestra Radio din Berlin, Filarmonica din Calgary, Orchestra Simfonica din Sofia, Orchestra Gewandhaus din Leipzig, Filarmonica din Belgrad, \xc8\x99.a. \xc3\x8entre anii 1998 \xc8\x99i 2000, Emil Simon a fost Director Artistic al Filarmonicii de Stat Transilvania din Cluj._NEWLINE_Emil Simon a avut un repertoriu simfonic extins \xc8\x99i variat, care cuprindea lucr\xc4\x83ri din toate perioadele \xc8\x99i stilurile  \xc8\x99i a fost un promotor ardent al muzicii simfonice Rom\xc3\xa2nesti, compuse de George Enescu,, Sigismund Todu\xc8\x9b\xc4\x83, Cornel \xc8\x9a\xc4\x83ranu, Liviu Glodeanu, Mihai Moldovan \xc8\x99i Tiberiu Olah, printre al\xc8\x9bii. Multe dintre aceste lucr\xc4\x83ri au fost \xc3\xaenregistrate \xc3\xaen Rom\xc3\xa2nia pentru Radio \xc8\x99i Televiziune, c\xc3\xa2t \xc8\x99i pentru discuri LP \xc8\x99i CD-uri, \xc3\xaen majoritate prin Electrecord._NEWLINE_Ca \xc8\x99i compozitor, Simon a compus o simfonie, o sonat\xc4\x83 \xc8\x99i dou\xc4\x83 cantate, c\xc3\xa2t \xc8\x99i numeroase piese de muzic\xc4\x83 cameral\xc4\x83 \xc8\x99i vocal\xc4\x83._NEWLINE_\xc3\x8en rolul s\xc4\x83u de profesor al claselor de orchestr\xc4\x81 \xc8\x99i muzic\xc4\x83 de camer\xc4\x83 al Conservatorului \xe2\x80\x9eGheorghe Dima\xe2\x80\x9d din Cluj, a participat la formarea numeroaselor genera\xc8\x9bii de muzicieni rom\xc3\xa2ni._NEWLINE_Simon a fost de asemenea invitat in juriul unor competitii interna\xc8\x9bionale in Italia, Germania, Ungaria \xc8\x99i a predat clase de Master la diferite Universit\xc4\x83\xc8\x9bi.\n_START_SECTION_\nColabor\xc4\x83ri\n_START_PARAGRAPH_\nCa dirijor, Emil Simon a colaborat, printre al\xc8\x9bii, cu muzicieni de talie mondial\xc4\x83:  Dan Grigore, Ivry Gitlis, Monique de La Bruchollerie, Ion Voicu, \xc8\x98tefan Ruha, Elisabeth Leonskaja, Igor Bezrodn\xc3\xa2i, Magda Tagliafero, Rodolfo Caporali, Claire Bernard, Lola Bobesco, Jean Pierre Rampal, Valentin Gheorghiu, Enrico Mainardi, Aldo Ciccolini, Radu Lupu, Friedrich Gulda, Peter Franke, Li Ming-Qiang, Andrei Vieru, \xc8\x99i al\xc8\x9bii.'